Dávid nyé nâ: “Eyə́gan ḿbəŋ, mayi lad ai wa amvóé; makad wa dzóm dzídzīá və nâ wǎyǐ kig yén ásū dáma sə́ nâ o dúgán ma miníngá wama Mikal, ngɔn Sául, ábōg wāyi ma sɔ́ yén.” 14Ńdɔ̄ Dávid a ngálóm bod ábə Ishbosheth, ndómán Sául, nyé ai nyé nâ: “Dúgán ma miníngá wama á mə̄ ngávəg ai ǹtɛd bisosǒl Bəfilísta.” 15Ńdɔ Ishbosheth a ngálóm nə̄ bə́ kə́ nyé nɔŋ ábə ǹnóm wōé Palti ! 16Ǹnóm wōé á ngāzū a toŋ nyé a yónoŋ a zaa kwí á Bahurim. Avner nyé ai nyé nâ: “Dúgán !” Ńdɔ̄ fə a ngádúgan. 17Avner a kɔ́bɔ́ fə ai mvindí bǒd yā Ísraɛ̂l nyé ai bɔ́ nâ: “Angogé ai ódzān mǐ ḿbə̄ dzə́ŋə̄ nâ Dávid á dzóē mínā. 18Bɔán á dɔ̄ ábōg dī amú Ńtondôbə a ngádzó ai Dávid nâ: “Ai wɔ́ étúgā dzāma Dávid ńgɔ̄ mǎyi kode áyɔŋ dáma Ísraɛ̂l á mɔ́ Bəfilísta ai á mɔ́ míńzízíŋ míé mísə.” 19Avner a kɔ́bɔ́ fə ai Bényamín, ńdɔ ǎ kə̄ ábə̄ Dávid á Hébron nâ a kad nyé é mam mə́sə̄ Ísraɛ̂l ai Bényamín bə́ ngáyíli. 20A kə́ kwí ábə̄ Dávid á Hébron bân fám mə̄wóm mə́bɛ̄, Dávid a ngábɔ Avner bân é fám é ngábə́ ai nyé mod dína. 21Avner nyé ai Dávid nâ: “Ńkə̄lə́ ! Mə́ kə tógolan Ísraɛ̂l bə́sə̄ ábə Maǹtí ǹkúkúmá wama, bâyi lad ai wa amvóé, ó dzóē bə́sə anə́ ńnə̄m wóe wátám.” Ńdɔ̄ Dávid a ngásoe Avner nâ á kə mvɔí. 22Etíe etíé tē, ńdɔ bitúgā bí Dávid ai Yoab bí ngásɔ́ á bí ngákə kwí ékúkúá, bə́ sɔ́ fɔ̄ɔ̄ ai abuí byə́m yā bə́ ngása. Avner a ngábə́ kīg fə ai Dávid á Hébron. Abǒg tē hála ǎ soe yǎ nyē, nyé a kə́ yǎ fə mvɔí.